Laurenčík, Milan, podpredseda NR SR (2020-09-02):
Ďakujem za slovo. Vážené pani poslankyne, vážení páni poslanci, vážený pán podpredseda, bol som určený skupinou poslancov, ktorí predkladajú toto uznesenie, na odôvodnenie a predloženie tohto uznesenia. Som rád, že to môžem urobiť konkrétne ja, pretože pochádzam z Terchovej, odkiaľ pochádzal aj nebohý Jožo Chovanec. Poznám jeho rodinu a poznal som aj jeho. Bol to slušný človek veselej povahy, žiadny nejaký rebel alebo človek, ktorý, voči ktorému by takto mohli zakročovať bezpečnostné orgány a preto skúsim odôvodniť, prečo takéto uznesenie navrhujeme. Vo februári 2018 na Letisku Charleroi v Belgickom kráľovstve belgické bezpečnostné zložky zadržali slovenského štátneho občana pána Jozefa Chovanca. Po jeho zadržaní ho umiestnili do cely predbežného zadržania, vykonali príslušných bezpečnostných zborov zákrok na pánovi Jozefovi Chovancovi. Priebeh tohto zákroku zachytila priemyselná kamera. Z verejne dostupných informácií a zverejneného videozáznamu je zrejmé, že išlo o neprimeraný, nehumánny a brutálny zákrok voči slovenskému občanovi pánovi Jozefovi Chovancovi, pričom na základe gestikulácie jednej zo zasahujúcich príslušníčok bezpečnostných zložiek mal tento zákrok extrémistický až xenofóbny podtón. Po vykonaní tohto zákroku, pričom podľa dostupných informácií na hrudi pána Jozefa Chovanca kľačali príslušníci bezpečnostných zložiek takmer 16 minút, čo malo za následok zranenia a zlyhanie dôležitých orgánov, v dôsledku čoho musel byť pán Jozef Chovanec prevezený do nemocnice, kde zraneniam a šoku spôsobenému zákrokom bezpečnostných zložiek podľahol. Národná rada Slovenskej republiky ako demokratický ústavodarný a zákonodarný orgán, ktorý zastupuje priamo občanov, vyjadruje týmto uznesením znepokojenie a ľútosť nad smrťou pána Jozefa Chovanca, pričom osobitný dôraz kladie na vládu Slovenskej republiky, ktorú zaväzuje, aby využitím všetkých dostupných, ako právnych, tak diplomatických prostriedkov, intervenovala vládu Belgického kráľovstva, a to za účelom vyšetrenia a potrestania páchateľov tohto činu. Rovnako Národná rada Slovenskej republiky zaväzuje vládu Slovenskej republiky, a to najmä ministerstvo zahraničných vecí a európskych záležitostí, aby požadovali zo strany Belgického kráľovstva informácie o zákroku bezpečnostných zložiek voči pánovi Chovancovi, ako aj informácie o vyšetrovaní tohto zákroku. Nie je zvykom, že sa Národná rada Slovenskej republiky vyjadruje k smrti svojich občanov a pritom zaväzuje vládu Slovenskej republiky ku konkrétnym krokom, ktoré súvisia s vyšetrovaním tejto smrti, avšak vzhľadom na brutalitu a bezprecedentnosť tohto skutku sa Národná rada Slovenskej republiky rozhodla využiť svoju originálnu právomoc a zaviazať vládu Slovenskej republiky, aby informovala poslancov Národnej rady Slovenskej republiky o vyšetrovaní a o všetkých krokoch, ktoré vláda Slovenskej republiky v tomto ohľade vykonala a vykonáva. Národná rada Slovenskej republiky je ústavný orgán, ktorý zastupuje priamo občanov, preto je v ohľade na to, že išlo o slovenského štátneho občana, a že v Belgickom kráľovstve, ako aj v celej Európskej únii žijú tisícky slovenských občanov, sa Národná rada Slovenskej republiky rozhodla aj takýmto uznesením vyjadriť a odmietnuť policajnú brutalitu a neprimerané zaobchádzanie so slovenskými občanmi, ktoré do 21. storočia modernej európskej krajiny nepatrí. Národná rada Slovenskej republiky ako najvyšší reprezentatívny orgán Slovenskej republiky vyjadruje úprimnú sústrasť celej rodine pána Jozefa Chovanca a aj všetkým jeho blízkym. Teraz mi dovoľte, aby som prečítal navrhované uznesenie Národnej rady Slovenskej republiky k úmrtiu pána Jozefa Chovanca a zásahu belgických bezpečnostných zložiek na Letisku Charleroi vo februári 2018. Národná rada Slovenskej republiky a) vyjadruje ľútosť a znepokojenie nad smrťou slovenského občana pána Jozefa Chovanca, ktorý zomrel po zásahu belgických bezpečnostných zložiek na Letisku Charleroi vo februári 2018, b) odsudzuje neprimeraný a hrubý postup bezpečnostných zložiek Belgického kráľovstva pri zadržaní a zákroku voči pánovi Jozefovi Chovancovi na letisku v Charleroi vo februári 2018, c) žiada vládu Slovenskej republiky, aby s využitím všetkých diplomatických a právnych prostriedkov intervenovala u vlády Belgického kráľovstva za účelom riadneho vyšetrenia a vyvodenia trestnoprávnej, ako aj disciplinárnej zodpovednosti vo vzťahu k zákroku belgických bezpečnostných zložiek voči pánovi Jozefovi Chovancovi, a to špeciálne s ohľadom na primeranosť, ako aj jeho intenzitu a extrémistické prejavy jednej zo zasahujúcich príslušníčok belgickej polície, ktorá sa na zákroku podieľala, d) žiada vládu Slovenskej republiky, aby požiadala vládu Belgického kráľovstva o informácie z vyšetrovania zákroku a postupu bezpečnostných zložiek voči pánovi Jozefovi Chovancovi a následne bezodkladne po jej obdržaní o tejto správe informovala Národnú radu Slovenskej republiky, e) vyjadruje úprimnú sústrasť rodine a blízkym pána Jozefa Chovanca, f) poveruje predsedu Národnej rady Slovenskej republiky, aby informoval vládu Slovenskej republiky o tomto uznesení. Ďakujem za pozornosť.